作者:查德卿
標題:南呂・醉太平寄情
內容:釵分鳳凰，衾剩鴛鴦，錦箋遺恨愛花香，寫新愁半張。晚妝樓閣空凝望，舊遊臺榭添惆悵，落花庭院又昏黃，正離人斷腸。春情東風柳絲，細雨花枝，好春能有幾多時？韶華迅指。芭蕉葉上鴛鴦字，芙蓉帳裡鸞凰事，海棠亭畔鷓鴣詞，問鶯兒燕子。樓臺管絃，院落鞦韆，香風淡淡月娟娟，朱簾半卷。香消玉腕黃金釧，歌殘素手白羅扇，汗溶粉面翠花細，倚闌人未眠。春風管絃，夜月鞦韆，調風弄月醉花前，把花枝笑捻。千金曾許如花面，半生未了看花願，一春長費買花錢。風流少年。清名先生子陵，隱者淵明，南州舊隱老雲卿，為清高顯名。一個向七里灘曾受君王聘，一個向五柳莊終受彭澤令，一個向百花洲不受宋朝徵，與巢由共清。